ΓΡΑΠΤΗ ΕΡΩΤΗΣΗ E-2586/97 υποβολή: Hilde Hawlicek (PSE) προς την Επιτροπή (29 Iουλίου 1997)

Θέμα: Συγκεφαλαίωση των πόρων προώθησης της έρευνας στον τομέα της εκπαιδευτικής έρευνας

Για ερευνητικές δραστηριότητες στον εκπαιδευτικό τομέα διατίθενται πολλές πηγές χρηματοδότησης, οι οποίες επί του παρόντος χρηματοδοτούνται κατά πολύ διαφορετικό τρόπο. Ετσι είναι δυνατές δραστηριότητες π.χ. εντός του τετάρτου προγράμματος πλαισίου για έρευνα και τεχνολογική ανάπτυξη, του εκπαιδευτικού προγράμματος LEONARDO καθώς και στο πλαίσιο της εργασίας του CEDEFOP.

Για εν δυνάμει όμως υποψηφίους συμμετοχής σε προγράμματα αλλά και για μία συνολική αξιολόγηση και χρησιμοποίηση των δεδομένων η κατάσταση παρουσιάζεται εν μέρει πολύ ασαφής.

Σχεδιάζει η Επιτροπή στο πλαίσιο του αναπροσανολισμού των επι μέρους προγραμμάτων μία συγκεφαλαίωση των επί του παρόντος υφισταμένων ενισχύσεων της έρευνας προκειμένου να αξιοποιήσει τα αποτελέσματα ως βάση για μία αποτελεσματική εκπαιδευτική πολιτική;

Απάντηση της κ. Cresson εξ ονόματος της Επιτροπής (2 Οκτωβρίου 1997)

Πράγματι η Ευρωπαϊκή Επιτροπή προσφέρει διάφορες δυνατότητες χρηματοδότησης των δραστηριοτήτων στον τομέα της εκπαίδευσης, κατάρτισης και της συναφούς έρευνας. Ωστόσο αυτές οι δυνατότητες είναι περιορισμένες και σαφώς καθορισμένες από τις διάφορες πτυχές και προτεραιότητες των συγκεκριμένων προγραμμάτων.

Υπάρχουν τρία διαφορετικά επίπεδα παρέμβασης στα οποία συμπεριλαμβάνεται και προωθείται η διακρατική συνεργασία:

- το επίπεδο βασικής έρευνας με προσανατολισμό και επίκεντρο θέματα διαρθρωτικής σημασίας.

Είναι το επίπεδο παρέμβασης μέσα από το τέταρτο πρόγραμμα πλαίσιο Έρευνας και Ανάπτυξης (Ε& Α) και ειδικότερα με τον τομέα ΙΙ του προγράμματος στοχοθετημένης κοινωνικο-οικονομικής έρευνας (TSER). Κατά τη διάρκεια της τετραετούς περίοδου του προγράμματος ΤSER, 25 εκατομμύρια ECU προβλέπονται για τη συγχρηματοδότηση ενός περιορισμένου αριθμού σχεδίων 7

- το επίπεδο της δοκιμαστικής εφαρμογής των πορισμάτων έρευνας και της ανταλλαγής πληροφοριών.

Αυτό είναι το επίπεδο παρέμβασης στο πλαίσο του προγράμματος δράσης Leonardo da Vinci (Δέσμη ΙΙΙ.2.α - μελέτες και αναλύσεις). Με ένα γενικό οικονομικό φάκελο για δραστηριότητες συγκρίσιμες με αυτές του τομέα ΙΙ του προγράμματος 7TSER συνχρηματοδοτούνται πολυάριθμα σχέδια, που είναι πιθανόν να έχουν άμεση επίδραση στα συστήματα.

- το επίπεδο ανάλυσης των δεδομένων και επεξεργασίας και διάδοσης των αποτελεσμάτων έρευνας που διεξάγεται στα κράτη μέλη και σε ευρωπαϊκό επίπεδο.

Πρόκειται για το επίπεδο παρέμβασης του Ευρωπαϊκού Κέντρου για την Ανάπτυξη της Επαγγελματικής Κατάρτισης (CEDEFOP) το οποίο σύμφωνα με τον κανονισμό περί δημιουργίας του, υποστηρίζει πρωτοβουλίες διευκολύνοντας μια συντονισμένη προσέγγιση σε θέματα επαγγελματικής κατάρτισης στην Κοινότητα. Οι μελέτες αυτές βοηθούν την Ευρωπαϊκή Επιτροπή και όλους αυτούς που ασχολούνται με αυτόν τον πολιτικό τομέα (όπως οι υπεύθυνοι για τη λήψη αποφάσεων στα κράτη μέλη, οι οργανώσεις των κοινωνικών εταίρων, οι εκπαιδευτές) να κατανοήσουν καλύτερα τις εξελίξεις που διεξάγονται στην Κοινότητα και να επισημάνουν τις τάσεις για να εξάγουν πορίσματα για τη μελλοντική δράση.

Εξάλλου στο πλαίσιο της διαρθρωτικής πολιτικής της Κοινότητας, το Ευρωπαϊκό Κοινωνικό Ταμείο (ΕΚΤ) χρηματοδοτεί επίσης την έρευνα στην εκπαίδευση και κατάρτιση, ιδιαίτερα στις λιγότερο αναπτυγμένες περιοχές της Κοινότητας. Εδώ συμπεριλαμβάνονται ειδικά μέτρα για λειτουργικά προγράμματα όπως «Διδασκαλία και αρχική κατάρτιση» και « Έρευνα και ανάπτυξη».

Οι πρωτοβουλίες της Κοινότητας για το «ανθρώπινο δυναμικό» στο πλαίσιο των προγραμμάτων «Απασχόληση» και Adapt» καθιστούν δυνατή την εκπόνηση ερευνών και μελετών σχετικά με τις προτεραιότητες και τους στόχους των προγραμμάτων.

Είναι σαφές ότι υπάρχουν θεματικές διασυνδέσεις μεταξύ αυτών των δραστηριοτήτων. Για το λόγο αυτό η Επιτροπή προσδίδει μεγάλη σημασία στο συντονισμό για να αποφευχθεί ο διπλασιασμός των προσπαθειών και να επιτευχθεί η καλύτερη δυνατή συνέργια.

Μολονότι η Επιτροπή αγωνίζεται για μεγαλύτερη συγκέντρωση, ορθολογισμό και ευελιξία στην προετοιμασία του 5ου προγράμματος πλαισίου «Ε & Α» και στις προκαταρκτικές σκέψεις για το μέλλον του προγράμματος Leonardo da Vinci, τα τρία επίπεδα παρέμβασης που αναφέρθηκαν παραπάνω παραμένουν διαχωρισμένα και εξυπηρετούν σαφώς διαχωρισμένους σκοπούς.

Οι υπεύθυνοι για τη λήψη αποφάσεων, οι κοινωνικοί εταίροι, οι φορείς, οι ερευνητές και τα ερευνητικά ινστιτούτα έχουν επίγνωση αυτών των διαχωρισμών και των διαφόρων δυνατοτήτων χρηματοδότησης. Βάσει των στοιχείων αυτών, η Ευρωπαϊκή Επιτροπή δεν νομίζει ότι υπάρχει άμεση ανάγκη για την ανακατάταξη των οικονομικών πόρων που διατίθενται για το σκοπό αυτό.